விண்ணவர் போய பின்றை, விரிந்த பூமழையினாலே தண்ணெனும் கானம் நீங்கி, தாங்க அருந் தவத்தின் மிக்கோன், மண்ணவர் வறுமை நோய்க்கு மருந்து அன சடையன் வெண்ணெய் அண்ணல்தன் சொல்லே அன்ன, படைக்கலம் அருளினானே. 1 ஆறிய அறிவன் கூறி அளித்தலும், அண்ணல்தன்பால், ஊறிய உவகையோடும், உம்பர்தம் படைகள் எல்லாம், தேறிய மனத்தான் செய்த நல்வினைப் பயன்கள் எல்லாம் மாறிய பிறப்பில் தேடி வருவபோல், வந்த அன்றே. 2